CELEX: 62020TN0567
Language: mt
Date: 2020-09-10 00:00:00
Title: Kawża T-567/20: Rikors ippreżentat fl-10 ta’ Settembru 2020 – ML vs Il-Kummissjoni

3.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 371/25
            
         
      Rikors ippreżentat fl-10 ta’ Settembru 2020 – ML vs Il-Kummissjoni
      (Kawża T-567/20)
      (2020/C 371/29)
      Lingwa tal-kawża: il-Franċiż
      
         Partijiet
      
      
         Rikorrent: ML (rappreżentanti: L. Levi u M. Vandenbussche, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara dan ir-rikors ammissibbli u fondat;
               
            konsegwentement:
      
                  —
               
               
                  tannulla d-deċiżjoni tal-Kummissjoni tat-30 ta’ Ġunju 2020 li ma taċċettax il-kandidatura tar-rikorrent għall-proċedura ta’ Sejħa għall-Offerti Nru [kunfidenzjali] (1);
               
            
                  —
               
               
                  tordna kumpens għad-dannu subit minnu li jikkonsisti fit-telf tal-opportunità li l-offerta tiegħu tiġi evalwata u li jirbaħ il-kuntratt, stmat għal EUR 1 500 000 fuq perijodu ta’ għaxar snin;
               
            
                  —
               
               
                  tordna l-ħlas ta’ EUR simboliku għad-danni, suġġett għal żieda;
               
            
                  —
               
               
                  tikkundanna lill-Kummissjoni għall-ispejjeż kollha.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka tliet motivi.
      
                  1.
               
               
                  L-ewwel motiv ibbażat fuq ksur tal-obbligu ta’ motivazzjoni. F’dan ir-rigward ir-rikorrent iqis li l-motivazzjoni tad-deċiżjoni kkontestata hija insuffiċjenti, b’mod partikolari f’dak li jirrigwarda l-kriterju tal-kapaċità ekonomika u finanzjarja.
               
            
                  2.
               
               
                  It-tieni motiv ibbażat fuq ksur tal-ispeċifikazzjonijiet tal-kuntratt u fuq żball manifest ta’ evalwazzjoni. Skont id-deċiżjoni kkontestata, ir-rikorrent la kien issodisfa l-kriterji relatati mal-kapaċità ekonomika u finanzjarja u lanqas dawk relatati mal-kapaċità teknika u professjonali. Madankollu, ir-rikorrent iqis, minn naħa, li l-ittra ta’ garanzija li huwa kien ipproduċa kellha twassal sabiex il-konvenuta tikkonkludi li l-kriterju ta’ kapaċità ekonomika u finanzjarja kien issodisfatt. Min-naħa l-oħra, fir-rigward tal-kriterju tal-kapaċità teknika u professjonali, ir-rikorrent iqis li ssodisfa l-kriterju li jgħid li huwa kien obbligat li jiġġustifika l-ġestjoni ta’ żewġ operazzjonijiet bil-label [kunfidenzjali] jew b’kull label oħra ekwivalenti.
               
            
                  3.
               
               
                  It-tielet motiv ibbażat fuq ksur tad-drittijiet tad-difiża u tal-prinċipju ta’ amministrazzjoni tajba, hekk kif sanċiti fl-Artikolu 41 tal-Karta tad-Drittijiet Fundamentali tal-Unjoni Ewropea, kif ukoll fuq ksur tal-prinċipju ta’ proporzjonalità u tal-punt 18.7 tal-Anness I tar-Regolament Finanzjarju (2). Skont ir-rikorrent, il-konvenuta bbażat id-deċiżjoni tagħha fuq informazzjoni li ma kinitx tinsab fil-fajl tas-sejħa għal offerti u li fuqha huwa ma ngħatax l-opportunità li jispjega ruħu qabel ma minnha nsiltu konsegwenzi dannużi. Barra minn hekk, ir-rikorrent ikompli jesponi li, jekk il-konvenuta kienet tqis li l-kumpannija garanti ma kinitx tissodisfa l-kriterji ta’ għażla applikabbli, hija kellha teżiġi s-sostituzzjoni tagħha u mhux tiċħad l-offerta fit-totalità tagħha.
               
            
         (1)  Data kunfidenzjali mħollija barra.
      
         (2)  Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1).